Brüsszel, 28.9.2005

COM(2005) 454 végleges

2005/0180 (AVC)

Javaslat

A TANÁCS HATÁROZATA

az Európai Közösségnek az Egyesült Nemzetek Európai Gazdasági Bizottságának a gépjárműveknél használható aktív fényszóró rendszerek (AFS) jóváhagyásáról szóló rendelettervezetével kapcsolatos álláspontjáról

(a Bizottság előterjesztése)

INDOKLÁS

ÁLTALÁNOS VONATKOZÁSOK

Az 1997. november 27-i 97/836/EK tanácsi határozat értelmében az Európai Közösség szerződő félként csatlakozott az ENSZ Európai Gazdasági Bizottságának (ENSZ-EGB) 1958. évi felülvizsgált megállapodásához. Ez a határozat 1998. március 24-én lépett hatályba.

Ennek a határozatnak a 4. cikke többek között kiköti, hogy ha az ENSZ-EGB egy rendelet-tervezetét szavazásra bocsátják a megfelelő ENSZ-EGB-testületeken belül, akkor a kérdéses tervezetet a Tanácsnak jóvá kell hagynia, miután megszerezte az Európai Parlament hozzájárulását, és mielőtt a Közösség nyilatkozatot tenne, hogy pártfogolja a tervezet elfogadását.

Az ENSZ Európai Gazdasági Bizottsága a járművekre vonatkozó szabályok harmonizálása céljából rendezett világfórumának közelgő ülésén többek között a gépjárműveknél használható aktív fényszóró rendszerek (AFS) jóváhagyásáról szóló (új) rendelettervezetről szavaznak.

A rendelettervezet fő célja, hogy harmonizált műszaki előírásokat hozzon létre, elkerülve a technikai akadályok előidézését a szerződő felek közötti gépjármű-kereskedelemben, ugyanakkor magas szintű biztonsági és a környezetvédelmi feltételeket biztosítva.

Konkrétan, a rendelettervezet lehetővé teszi, hogy a járműveket olyan fényszórókkal szereljék fel, amelyeknek állítható fénynyalábja jobban követi az utat, amelyen a jármű halad, valamint az útviszonyokat.

Az EK álláspontja a szavazás időpontjában az ENSZ-EGB hivatalos nyelvein (angol és francia) rendelkezésre álló dokumentumokon alapul. Mivel az EK az 1958-as ENSZ-EGB megállapodás szerződő felévé vált, be kell tartania a megállapodásban meghatározott eljárásokat.

A 97/836/EK határozat 4. cikke (5) bekezdésének rendelkezéseivel összhangban, a rendeletet hatályba lépése előtt közzéteszik az Európai Unió Hivatalos Lapjában, a Közösségek valamennyi hivatalos nyelvén.

A HATÁROZATRA IRÁNYULÓ JAVASLAT TARTALMA

A javaslat célja lehetővé tenni a Bizottság képviselőjének, hogy a Közösség nevében szavazhasson a rendelettervezetről az ENSZ-EGB-nek a járművekre vonatkozó szabályok harmonizálása céljából rendezett világfórum közelgő ülésén.

2005/0180 (AVC)

Javaslat

A TANÁCS HATÁROZATA

az Európai Közösségnek az Egyesült Nemzetek Európai Gazdasági Bizottságának a gépjárműveknél használható aktív fényszóró rendszerek (AFS) jóváhagyásáról szóló rendelettervezetével kapcsolatos álláspontjáról

(EGT vonatkozású szöveg)

AZ EURÓPAI UNIÓ TANÁCSA,

Tekintettel az Európai Közösséget létrehozó Szerződésre,

Tekintettel az Európai Közösségnek az ENSZ Európai Gazdasági Bizottságának a kerekes járművekre és az azokra szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodáshoz („1958. évi felülvizsgált megállapodás”) való csatlakozásáról szóló, 1997. november 27-i, 97/836/EK tanácsi határozatra[1], és különösen annak 4. cikke (2) bekezdésének 2. francia bekezdésére,

Tekintettel a Bizottság javaslatára[2],

Tekintettel az Európai Parlament kedvező véleményére[3],

mivel:

1. Az ENSZ Európai Gazdasági Bizottságának a gépjárműveknél használható aktív fényszóró rendszerek (AFS) jóváhagyásáról szóló rendelettervezete megszünteti a szerződő felek között a gépjármű-kereskedelem technikai korlátait ezen alkatrészekre vonatkozóan, ugyanakkor biztosítja a biztonság és a környezetvédelem magas szintjét.

2. Ezért nevezett rendelettervezet tekintetében helyénvaló meghatározni a Közösség álláspontját.

3. Az említett rendelettervezetet bele kell építeni a közösségi gépjármű-típusjóváhagyási rendszerbe,

A KÖVETKEZŐKÉPPEN HATÁROZOTT:

1. cikk

A TRANS/WP.29/2005/31 és a TRANS/WP.29/2005/31/add.1-es dokumentumokban szereplő, az ENSZ-Európai Gazdasági Bizottságának (ENSZ-EGB) a gépjárműveknél használható aktív fényszóró rendszerek (AFS) jóváhagyásáról szóló rendelettervezete jóváhagyásra kerül.

2. cikk

Az ENSZ-EGB-nek a járművekre vonatkozó szabályok harmonizálása céljából rendezett világfórumának közelgő ülésén a Közösség, amelyet a Bizottság képvisel, az 1. cikkben említett ENSZ-EGB rendelettervezet mellett szavaz azon a szavazáson, amelyre az igazgatási bizottság egy ülésén kerül sor.

3. cikk

Az ENSZ-EGB-nek a gépjárműveknél használható aktív fényszóró rendszerek (AFS) jóváhagyásáról szóló rendeletét be kell építeni a közösségi gépjármű-típusjóváhagyási rendszerbe.

Kelt Brüsszelben,

a Tanács részéről

az elnök

[1] HL L 346., 1997.12.17., 78. o.

[2] HL C … .., .o.

[3] HL C … .., .o.